Έκκληση για τη δρομολόγηση, επειγόντως, διαρθρωτικών μεταρρυθμίσεων, απηύθυνε ο υπουργός Οικονομικών της Γερμανίας, Wolfgang Schaeuble, μία ημέρα πριν από την ομιλία του προέδρου της Ευρωπαϊκή Κεντρικής Τράπεζας (ΕΚΤ), Mario Draghi, ενώπιον των Γερμανών βουλευτών, για τη νομισματική πολιτική.

Ο κ. Schaeuble στάθηκε στην ανάγκη των μεταρρυθμίσεων, οι οποίες θα "πυροδοτήσουν" την ανάπτυξη στην Ευρωζώνη και θα βάλουν τέλος στην εποχή των χαμηλών επιτοκίων. Τα σχόλιά του, μάλιστα, αντανακλούν τις διαφωνίες που επικρατούν μεταξύ της ΕΚΤ και της μεγαλύτερης ευρωπαϊκής οικονομίας, σχετικά με τις επιθετικές παρεμβάσεις των τελευταίων ετών από την Κεντρική Τράπεζα.

Σε άρθρο του που δημοσιεύεται στην Frankfurter Allgemeine Zeitung και όπως μεταδίδει το Reuters, ο Γερμανός υπουργός Οικονομικών επισημαίνει πως τα επιτόκια είναι πολύ χαμηλά, προκαλώντας σοβαρές ανησυχίες.

"Θα μπορέσουμε να αφήσουμε πίσω μας αυτήν τη φάση των χαμηλών επιτοκίων, μόνο εάν έχουμε βιώσιμη ανάπτυξη στην Ευρώπη", σημειώνει και προσθέτει: "Δεν θα το επιτύχουμε αυτό, εάν συνεχίσουμε να βαδίζουμε στα παλιά μονοπάτια με νέα χρήματα, αλλά μόνο εάν αλλάξουμε πορεία".

Όπως υπογράμμισε, χρειάζονται περισσότερες μεταρρυθμίσεις στην Ευρώπη και οι κυβερνήσεις πρέπει να ξεκινήσουν να μειώνουν τα υψηλά επίπεδα χρέους τους, προκειμένου να καταστούν περισσότερο ανθεκτική έναντι εξωτερικών σοκ.

Από την πλευρά του, ο Gunther Krichbaum, ο επικεφαλής της επιτροπής για τις ευρωπαϊκές υποθέσεις στη γερμανική βουλή, ο οποίος και κάλεσε τον Draghi να εξηγήσει ενώπιον των βουλευτών τις πολιτικές που ακολουθεί η ΕΚΤ, είπε στο Reuters ότι ο κεντρικός τραπεζίτης θα πρέπει να αναμένει μια "ειλικρινή συζήτηση". Όπως παρατήρησε, μάλιστα, η νομισματική πολιτική της ΕΚΤ μοιάζει με αόρατο πρόγραμμα διάσωσης για τις υπερχρεωμένες χώρες της Νότιας Ευρώπης και δεν έλαβε ποτέ την έγκριση των εθνικών κοινοβουλίων.

Σημειωτέον πως οι Γερμανοί αξιωματούχοι έχουν επανειλημμένα επικρίνει την πολιτική της ΕΚΤ. Μάλιστα, προσφάτως, ο Schaeuble κατηγόρησε τις συγκεκριμένες πολιτικές για την άνοδο του AfD, το οποίο και ιδρύθηκε το 2013, ως κόμμα αντιτιθέμενο στα προγράμματα διάσωσης της Ευρωζώνης και μετεξελίχθηκε σε αντιμεταναστευτικό κόμμα.